Otto Müller (prest)

Otto Müller (født 9. desember 1870 i Eckenhagen i Tyskland, død 12. oktober 1944 i Berlin) var en tysk katolsk prest som var aktiv i den kristne arbeiderbevegelse og i motstandsarbeid mot Adolf Hitlers naziregime. Han ble fengslet i 1944 på grunn av antatt deltakelse i det mislykkede attentatet mot Hitler og døde i fangenskap senere samme år.


== Liv og virke ==


=== Bakgrunn ===
Otto Müller var sønn av en lærer. Han ble født i Eckenhagen men bodde senere under oppveksten i Essen og Mülheim an der Ruhr. Etter abitur i 1889 ved Gymnasium in Mülheim an der Ruhr studerte han katolsk teologi fra 1889 til 1894 ved Rheinische Friedrich-Wilhelms-Universität i Bonn.


=== Prest ===
Otto Müller ble presteviet i Köln i 1894. Han ble en aktiv støttespiller for utviklingen av en kristen arbeidsbevegelse. I 1918 ble han president for den vesttyske føderasjon av katolske arbeiderbevegelser. Fra 1919 til 1933 var han representant for det katolske Zentrum-partiet i byrådene i Mönchengladbach og i Köln.Etter den nazistiske maktovertagelse forsøkte den katolske kirke å sikre kirkens autonomi med å inngå et konkordat med Tyskland under det nye styre. Til å begynne med var Müller overbevist om at dette rikskonkordatet ville forhindre at katolisismen ville bli utsatt for undertrykkelse, men ble raskt desillusjonert. Han oppfordret kirkeledelsen til åpent å påpeke og fordømme nazistenes brudd på konkordatet og mot andre lovovertredelser. 
Prelat Müller hadde allerede før krigsutbruddet vært i kontakt med militæropposisjonen mor regjeringens politikk, og lot senere motstandsledere holde hemmelige møter i  Ketteler-Haus i Köln.Siden 1927 hadde fader Müller arbeidet mot nasjonalsosialismen. Han engasjerte seg i planleggingen av det post-nazistiske Tyskland sammen med andre mostandsfolk, som for eksempel de kristne fagforeningsfolk Jakob Kaiser, Bernhard Letterhaus og Nikolaus Gross, som var motivert av sin katolske tro i deres motstand. Man hadde diskrete forbindelser med Kreisauer Kreis rundt pater Alfred Delp. Gruppen i Köln - Kölner Kreis - ble anført av prelat Otto Müller.
Den 20. juli 1944 iverksatte militære opposisjonelle sin plan å ta livet på Adolf Hitler i hans felthovedkvarter Wolfsschanze (Ulvehiet) i Øst-Preussen. Planen tilsa at militære styrker like etter skulle gripe makten i Berlin og i hele landet. Begge deler av planen slo feil; drapsforsøket slo feil, det militære coup d'état som skulle iverksettes ble stanset og minst 7.000 personer ble arrestert av Gestapo. Gestapo arresterte også Köln-kretsen av motstandsmenn. Prelat Müller oppdaget man i et kloster i Olpe i september. Han ble bragt til fengselet i Berlin-Tegel. Han ble alvorlig syk, og ble overført til Berlins politihospital. Der døde han den 12. oktober 1944.


== Skrifter ==
Geschichte der christlichen Gewerkschaften Deutschlands, 1904


== Litteratur ==
(de) Jürgen Aretz: «Müller, Otto.» I Neue Deutsche Biographie (NDB). Bind 18, Duncker & Humblot, Berlin 1997, ISBN 3-428-00199-0, s. 464 f. (digitalisering).
Helmut Moll: Die katholischen deutschen Märtyrer des 20. Jahrhunderts, Verlag Ferdinand Schöningh Paderborn 1999, ISBN 3-506-75777-6.
Helmut Moll (Hrsg. im Auftrag der Deutschen Bischofskonferenz): Zeugen für Christus. Das deutsche Martyrologium des 20. Jahrhunderts, Paderborn u. a. 1999, 7. überarbeitete und aktualisierte Auflage 2019, ISBN 978-3-506-78012-6, Band I, S. 353–356.
(de) Ekkart Sauser: «Müller, Otto» i Biographisch-Bibliographisches Kirchenlexikon (BBKL). Bind 17, Herzberg 2000, ISBN 3-88309-080-8, sp. 987–988.


== Referanser ==